BH รูดต่อ 4% โบรกฯประสานเสียงแนะ “ขาย” มองราคาหุ้นเต็มมูลค่า-เข้าช่วงโลว์ซีซั่น
BH รูดต่อ 4% โบรกฯประสานเสียงแนะ "ขาย" มองราคาหุ้นเต็มมูลค่า-เข้าช่วงโลว์ซีซั่น ล่าสุด ณ เวลา 10.35 น. อยู่ที่ระดับ 198 บาท ลดลง 8 บาท หรือ 3.88% สูงสุดที่ระดับ 202 บาท ต่ำสุดที่ระดับ 195.50 บาท ด้วยมูลค่าการซื้อขาย 380.48 ล้านบาท
27 เม.ย. 2561

ผู้สื่อข่าวรายงานว่าราคาหุ้น บริษัท โรงพยาบาลบำรุงราษฎร์ จำกัด (มหาชน) หรือ BH ณ เวลา 10.35 น. อยู่ที่ระดับ 198 บาท ลดลง 8 บาท หรือ 3.88% สูงสุดที่ระดับ 202 บาท ต่ำสุดที่ระดับ 195.50 บาท ด้วยมูลค่าการซื้อขาย 380.48 ล้านบาท

โดยราคาหุ้น BH ปรับตัวลดลงเป็นวันที่ 2 หลังจากวานนี้รายงานผลการดำเนินงานงวดไตรมาส 1/61 ออกมามีกำไรสุทธิ 1.01 พันล้านบาท เพิ่มขึ้นเล็กน้อยจากช่วงเดียวกันกับปีก่อนที่มีกำไร 1 พันล้านบาท
อย่างไรก็ตาม บล.ซีจีเอส-ซีไอเอ็มบี แนะนำ “ขาย” BH ราคาเป้าหมาย 151 บาท/หุ้น โดยมองว่ากำไรสุทธิในไตรมาส 1/61 ต่ำกว่าประมาณการ 6% และต่ำกว่า consensus 3% เพราะ BH มีรายได้ต่ำกว่าคาดแม้จะมีการระบาดของโรตาไวรัสและโรคพิษสุนัขบ้า
ทั้งนี้ พบว่ารายได้จากผู้ป่วยที่มีประกันกลุ่มกับบริษัทไทยลดลงอย่างมีนัยสำคัญจากช่วงเดียวกันเมื่อปีก่อนในไตรมาส 1/61 เพราะผู้ป่วยกลุ่มนี้อาจเลือกใช้บริการโรงพยาบาลที่มีค่ารักษาต่ำกว่า
ขณะที่ มาร์จินทำสถิติใหม่ที่ 44.8% ในไตรมาส 1/61 และค่าใช้จ่ายยังสามารถควบคุมได้ ด้านผู้บริหารคาดรายได้จะเติบโตลดลงในไตรมาส 2/61 ทั้งนี้ยังแนะนำ “ขาย” BH ที่ราคาเป้าหมาย 151 บาท (P/E 30x FY19, -1SD ของค่าเฉลี่ยห้าปี)
 
ขณะเดียวกัน บล.ดีบีเอสวิคเคอร์ส มองว่า BH “Fully Valued” ราคาเป้าหมาย 192 บาท/หุ้น โดยบริษัทรายงานกำไรหลักไตรมาส 1/61 เป็น 1.1 พันล้านบาท (+7.4% จากช่วงเดียวกันเมื่อปีก่อน) สอดคล้องกับที่เราและตลาดฯคาดไว้ก่อนหน้า
อย่างไรก็ตาม เริ่มเข้าสู่ฤดูกาลที่อ่อน (Low season) ทั้งนี้ ผู้บริหารให้แนวทางประมาณการรายได้ปีนี้เป็นเพียงทรงตัว และคาดว่ากำไรไตรมาส 1/61 ถือว่าดีที่สุดในรอบปีนี้แล้ว เห็นว่าช่วงที่เหลือปีนี้ยังไม่มีปัจจัยบวกใหม่ๆมากระตุ้นหุ้นได้ ทั้งนี้ปรับลดคำแนะนำเป็นเชิงลบคือ เต็มมูลค่า (Fully Valued) ด้วยราคาพื้นฐานใหม่ที่ปรับลงเป็น 192 บาท ซึ่งประเมินด้วยวิธี DCF และมีการปรับประมาณการลงบ้าง ราคาปิดมีส่วนลด (downside) ได้อีก 7%
 
 